
Gerb. Pirmininke,
vykdant nurodytą procedūrą Užimtumo ir socialinių reikalų komitetui buvo pavesta pateikti nuomonę Jūsų komitetui. Jis nusprendė šią nuomonę pateikti laiško forma.
Užimtumo ir socialinių reikalų komitetas minėtą klausimą apsvarstė 2026 m. vasario 25 d. posėdyje. Tame posėdyje jis nusprendė atsakingam Biudžeto komitetui pateikti toliau išdėstytą nuomonę.

Pagarbiai
Li Andersson


NUOMONĖ
A.	kadangi 2025 m. rugsėjo 15 d. Austrija pateikė paraišką „EGF/2025/005 AT/KTM“ dėl finansinės paramos iš Europos prisitaikymo prie globalizacijos padarinių fondo atleistiems darbuotojams (toliau – EGF) po to, kai Austrijoje įsikūrusi įmonė „KTM Gruppe“ (toliau –KTM), vykdanti veiklą ekonomikos sektoriuje, kuris priskiriamas NACE 2 red. 30 skyriui (Kitų transporto priemonių ir įrangos gamyba), atleido darbuotojus NUTS 2 lygmens Aukštutinės Austrijos (AT31) regione;
B.	kadangi Austrija šią paraišką pateikė laikydamasi Reglamento (ES) 2021/691 4 straipsnio 2 dalies a punkte nustatytų intervencijos kriterijų. Šiame punkte reikalaujama, kad per keturių mėnesių ataskaitinį laikotarpį (šiuo atveju nuo 2025 m. vasario 25 d. iki 2025 m. birželio 25 d.) valstybės narės įmonėje būtų sustabdyta ne mažiau kaip 200 atleistų darbuotojų veikla, įskaitant tiekėjų ir tolesnės gamybos grandies įmonėse atleistus darbuotojus ir (arba) savarankiškai dirbančius asmenis, kurių veikla nutrūko; kadangi, įvertinusi šią paraišką ir laikydamasi visų taikytinų EGF reglamento nuostatų, Komisija padarė išvadą, kad EGF finansinės paramos suteikimo sąlygos yra įvykdytos;
C.	kadangi ataskaitiniu laikotarpiu iš bendrovės KTM buvo atleisti 233 darbuotojai; kadangi, be jau nurodytų darbuotojų, prie reikalavimus atitinkančių paramos gavėjų priskiriami ir 1 255 atleisti darbuotojai, kurių veikla nutrūko prieš keturių mėnesių ataskaitinį laikotarpį arba po jo; kadangi visų šių darbuotojų veikla nutrūko per šešis mėnesius iki ataskaitinio laikotarpio pradžios 2025 m. vasario 25 d. ir (arba) laikotarpiu nuo ataskaitinio laikotarpio pabaigos iki šio pasiūlymo priėmimo dienos, kaip reikalaujama pagal EGF reglamentą; kadangi bendras reikalavimus atitinkančių paramos gavėjų skaičius yra 1 488; 
D.	kadangi 2026 m. vasario 6 d. Komisija priėmė pasiūlymą dėl sprendimo dėl EGF lėšų mobilizavimo Austrijos naudai siekiant remti atleistų darbuotojų reintegraciją į darbo rinką; 
E.	kadangi įvykius, dėl kurių darbuotojai buvo atleisti, nulėmė įmonės „KTM Gruppe“ nemokumo procesas; kadangi KTM buvo didžiausia įmonės „Pierer Mobility AG“ patronuojamoji įmonė (90 proc. „Pierer“ apyvartos); kadangi motociklų gamintoja KTM tapo didžiausia motociklų gamintoja Europos Sąjungoje (nuo 2012 m.); kadangi KTM būstinė yra Matighofene, Braunau rajone (Aukštutinė Austrija); kadangi 2023 m. gruodžio mėn. įmonė „Pierer“ paskelbė apie gamybos perkėlimą į Kiniją ir Indiją, dėl kurio su pirmąja atleidimų banga buvo atleista 300 darbuotojų Matighofeno gamykloje; kadangi tai visų pirma lėmė gerokai mažesnės darbo sąnaudos šiose šalyse, o kiti veiksniai buvo artumas prie augančių rinkų, nes paklausa Europoje mažėjo, taip pat ne tokie griežti su darbuotojais susiję apribojimai; kadangi 2024 m. įmonė patyrė didelę krizę, tuo metu pardavimas sumažėjo 29,4 proc., todėl susidarė atsargų perteklius (susikaupė 265 000 motociklų), o nuostoliai siekė 1,1 mlrd. EUR ir KTM skola pasiekė 1 642 mlrd. EUR; kadangi KTM pradėjo smarkiai mažinti sąnaudas, be kita ko, atleisdama daugiau kaip 500 darbuotojų; kadangi, nepaisant pastangų perkelti gamybą į Indiją, nemokumo procesas buvo neišvengiamas; kadangi pradėta „Pierer“ restruktūrizavimo procedūra ir parengtas KTM ir su ja susijusių įmonių restruktūrizavimo planas; kadangi 2024 m. lapkričio 29 d. KTM pateikė ieškinį dėl nemokumo; kadangi KTM pirmą kartą nutraukė gamybą nuo 2024 m. gruodžio mėn. iki 2025 m. kovo mėn.; kadangi buvo atleista daugiau kaip 750 papildomų darbuotojų; kadangi 2025 m. vasario 25 d. kreditoriai patvirtino restruktūrizavimo planą, pagal kurį jiems buvo pasiūlyta 30 proc. skolos kvota; tačiau kadangi reikėjo rasti investuotoją, kuris perimtų KTM ir sumokėtų kvotą; kadangi Kreditorių susirinkimo metu įmonės „KTM Gruppe“ nemokumo procesas buvo didžiausio masto, koks kada nors yra buvęs Aukštutinėje Austrijoje; kadangi naujas investuotojas bendrovė „Bajaj Auto International Holdings B.V.“ suteikė reikiamų išteklių, kad 2025 m. gegužės 22 d. būtų užtikrintas KTM veiklos tęstinumas; kadangi sumokėjus sutartą kvotą kreditoriams buvo išvengta KTM bankroto grėsmės ir rizikos, kad bendrovė bus visiškai uždaryta; kadangi gamyba galėtų būti atnaujinta 2025 m. liepos 28 d., kartu toliau taikant griežtas taupymo priemones ir daugiausia dėmesio skiriant ekonominiam efektyvumui; 
F.	kadangi KTM nemokumas smarkiai paveikė padėtį Matighofeno apylinkėse, kur yra įmonės būstinė; kadangi įmonė „KTM Gruppe“, kurioje dirba daugiau kaip 4 000 Aukštutinės Austrijos gyventojų, yra ne tik svarbus darbdavys, bet ir ekonominis pagrindas daugeliui tiekėjų ir paslaugų teikėjų; kadangi nemokumas stipriai paveikė regiono ekonomiką ir sukėlė didelių sutrikimų; kadangi todėl 2024 m. spalio mėn. nedarbas Braunau rajone padidėjo 39,8 proc., o 2024 m. lapkričio mėn. – 37,1 proc., palyginti su tais pačiais praėjusių metų mėnesiais; kadangi dėl to 2025 m. kovo mėn. Braunau rajone pirmą kartą užfiksuotas ypač didelis nedarbo lygis – didžiausias tarp visų Austrijos darbo rinkos regionų;
G. 	kadangi apskaičiuota, kad, tikėtina, priemonėmis pasinaudos 420 atleistų darbuotojų;
H.	kadangi Austrija nurodė, kad pagal EGF reglamento 7 straipsnio 4 dalį, konsultuojantis su socialiniais partneriais, buvo parengtas suderintas prie individualių poreikių pritaikytų paslaugų paketas; 
I.	kadangi, kaip nustatyta 2020 m. gruodžio 17 d. Tarybos reglamento (ES, Euratomas) Nr. 2020/2093, kuriuo nustatoma 2021–2027 m. daugiametė finansinė programa, 8 straipsnyje, EGF lėšų didžiausia metinė suma neturi viršyti 30 mln. EUR (2018 m. kainomis);
todėl Užimtumo ir socialinių reikalų komitetas ragina atsakingą Biudžeto komitetą į savo pasiūlymą dėl rezoliucijos įtraukti šiuos pasiūlymus:
1.	primena, kad EGF tikslas – parodyti solidarumą su paramos gavėjais ir teikti jiems paramą; mano, kad EGF finansinė parama pirmiausia turėtų būti skiriama aktyvioms darbo rinkos politikos priemonėms ir prie individualių poreikių pritaikytoms paslaugoms, kuriomis siekiama greitai reintegruoti paramos gavėjus padedant jiems gauti deramas ir tvarias darbo vietas pradiniame jų veiklos ar kitame sektoriuje; pabrėžia, kad svarbu paruošti darbuotojus skubiai reikalingai žaliajai ir skaitmeninei Europos ekonomikos ir visuomenės pertvarkai ir juos atitinkamai remti; atsižvelgdamas į tai pakartoja, kad Sąjunga atlieka svarbų vaidmenį, nes, be kita ko, per EGF prisideda prie teisingai pertvarkai pagal Europos žaliąjį kursą būtinų kvalifikacijų finansavimo; 
2.	pritaria Komisijai, kad įvykdytos EGF reglamento 4 straipsnio 2 dalies a punkte nustatytos sąlygos ir kad Austrija turi teisę pagal šį reglamentą gauti finansinę 1 806 624 EUR paramą, kuri sudaro 60 proc. bendrų išlaidų, siekiančių 3 011 040 EUR;
3.	pažymi, kad Austrija pateikė visas būtinas garantijas, kad laikomasi nacionaliniuose ir ES teisės aktuose nustatytų reikalavimų dėl kolektyvinio atleidimo iš darbo ir kad suteikiant galimybę pasinaudoti siūlomomis priemonėmis ir jas įgyvendinant bus laikomasi vienodo požiūrio ir nediskriminavimo principų;
4.	pabrėžia, kad Austrija patvirtino, jog priemonėms, kurioms numatyta EGF finansinė parama, nebus skiriama finansinė parama pagal kitas Sąjungos finansines priemones;
5.	pažymi, kad prie individualių poreikių pritaikytą suderintą paketą, kuris turi būti teikiamas atleistiems darbuotojams, sudaro šios priemonės: a) atvejo valdymas, b) profesinis orientavimas, c) mokymas ir perkvalifikavimas, d) aktyvi darbo paieška ir e) mokymo išmoka (su mokymu susijusi subsidija); kalbant apie profesinį orientavimą, palankiai vertina dėmesį, skiriamą karjeros perspektyvoms žaliųjų darbo vietų srityje, ir tai, kad individualiuose veiksmų planuose daug dėmesio skiriama skaitmeniniams įgūdžiams;  
6.	ypač pabrėžia tai, jog svarbi EGF reglamento 7 straipsnio 2 dalis, pagal kurią reikalaujama, kad rengiant suderintą paketą būtų atsižvelgiama į darbo rinkos ateities perspektyvas ir būsimus įgūdžių, kurie būtų suderinami su perėjimu prie efektyvaus išteklių naudojimo ir tvarios ekonomikos, poreikius, ypatingą dėmesį skiriant įgūdžių, kurių reikia skaitmeninės pramonės amžiuje, sklaidai; 
7.	primena, kad yra galimybė taikyti specialias laikinas priemones iš suderinto paketo, įskaitant, be kita ko, vaiko priežiūros išmokas, kaip numatyta EGF reglamento 7 straipsnio 2 dalies b punkte, taip siekiant palengvinti darbo ieškančių asmenų dalyvavimą siūlomoje veikloje.

